בארי בן-זאב

בארי בן-זאב (נולד ב-1952) הוא מנהל ישראלי, ששימש כיושב ראש מועדון הכדורגל הפועל תל אביב. בן- זאב נולד בשנת 1952, גדל בדרום אפריקה ועלה לישראל בגיל 9 עם משפחתו שהתגוררה ברמת גן. לאחר שסיים את לימודיו בתיכון בליך התגייס לצה"ל ושירת בחיל השריון. במלחמת יום הכיפורים שירת בחזית הסורית. ב-1976 סיים לימודי תואר ראשון בכלכלה באוניברסיטת תל אביב וכעבור זמן קצר השתלב בבנק הפועלים. תפקידו הראשון היה ניהול מחלקת ההשקעות בסניף קריית אונו ועד 1993 הספיק לשמש כמנהל בסניפים של רמת אפעל, כיכר נוח וגבעתיים. בתקופה זו מונה לעוזר דובר הבנק, במקביל ללימודי תואר שני במנהל עסקים באוניברסיטת תל אביב. בשנים שלאחר מכן שימש כמנהל בחטיבה הבינלאומית של הבנק ובתפקידי ניהול נוספים בבנק, ביניהם מנהל חטיבת נכסי לקוחות. במסגרת תפקיד זה מכר את קופת גמל גדיש, בעסקה שהניבה לבנק 400 מיליון ש"ח. בתפקידו האחרון כיהן כמשנה למנכ"ל הבנק, כחבר הנהלת הבנק והממונה על החטיבה הפיננסית. בחודש מאי 2008 מכר בנק הפועלים את מלוא תיק איגרות החוב מגובות המשכנתאות, שהחזיק סניף הבנק בניו יורק, בתמורה לסכום כולל של 2.55 מיליארד דולר. בספטמבר 2008, במהלך המשבר הכלכלי העולמי, הודיע על כוונתו לעזוב את בנק הפועלים, אותו עזב לבסוף בינואר 2009. ב-2009 הקים את חברת הייעוץ Woolfson Consulting, המספקת שירותי ייעוץ בינלאומיים של אסטרטגיה עסקית למשקיעים בישראל ומחוצה לה. כיהן בדירקטוריון של חברות שונות, ובהן פרטנר תקשורת, אלטשולר שחם וקרן מנוף. בנו הוא איתי בן-זאב, המכהן כמנהל הכללי של הבורסה לניירות ערך בתל אביב. ב-30 בדצמבר 2014 נבחר בן-זאב ליושב ראש מועדון הכדורגל הפועל תל אביב, לאחר שעמותת האוהדים אישרה פה אחד את המינוי. בן-זאב היה אמור לנהל את התחום הכלכלי במועדון, ולא היה אמור להיות מעורב בתחום המקצועי, שהיה באחריותו של אייל ברקוביץ'. בהתנדבותו לתפקיד (ללא שכר), בן-זאב החליף את חיים רמון (שכיהן כיושב ראש עד שהשליטה הועברה לעמותת האוהדים) ואמיר לובין המקורב לרמון. זאת לאחר שבן-זאב כיהן כחבר בוועד המנהל של עמותת האוהדים. בתקופה זו המועדון היה שרוי בחובות כספיים עמוקים. בתחילת 2015 בן-זאב קידם את מכירת המועדון לאנשי עסקים מארצות הברית ומהממלכה המאוחדת. במקביל, בן-זאב היה צריך להתמודד עם תופעות של תקיפת אוהדי קבוצתו. ב-8 בנובמבר 2015, לאחר שמונה חודשים בתפקיד ולאחר נתק ומחלוקת בינו לבין הבעלים אמיר כבירי, בן-זאב התפטר מהתפקיד. בדצמבר 2018 הוגש דו"ח פירוק הקבוצה לבית המשפט המחוזי בתל אביב, שהתמקד בעיקר בבעלים לשעבר אמיר כבירי ובחיים רמון. לאור פרסום הדו"ח, כבירי תכנן להגיש תביעה נגדית נגד בן זאב. ביוגרפיה | בארי בן זאב מחיר מלא. לא מופרז – גלובס 25.02.2007 | בארי בן זאב רונית גודמן, בלעדי: המנהל הפיננסי של בנק הפועלים מתכוון לפרוש, באתר כלכליסט, 14 בספטמבר 2008 רונית גודמן, המנהל הפיננסי של בנק הפועלים מתכוון לפרוש, באתר כלכליסט, 14 בספטמבר 2008 עירן פאר, ‏בארי בן-זאב, הממונה על החטיבה הפיננסית בבנק הפועלים, מסיים את תפקידו במפתיע, באתר גלובס, 14 בספטמבר 2008 רון שטיין, ‏"ליגת הבורסה לני"ע": בן זאב סיכם על מתן חסות לליגת העל בכדורגל תמורת 12 מיליון שקל לשלוש שנים, באתר גלובס, 28 במאי 2019 שי ארצי, הנהלת הפועל ת"א אישרה: בן זאב היו"ר החדש, באתר ישראל היום, 31 בדצמבר 2014 שירי אלג'ם, ‏עידן חדש בהפועל ת"א: רמון בחוץ, העמותה תנהל, באתר ערוץ הספורט, 7 בפברואר 2015 נדב צנציפר, בארי בן זאב יו"ר הפועל ת"א: "אני לא קוסם", באתר ynet, 30 בדצמבר 2014 נדב צנציפר, המהפכה הניהולית בהפועל ת"א, באתר ynet, 29 בדצמבר 2014 נדב צנציפר, המכתב של חיים רמון לעמותת האוהדים, באתר ynet, 5 בפברואר 2015 נדב צנציפר, בן-זאב יצא ללונדון לדון ברכישת המועדון, באתר ynet, 11 במרץ 2015 נדב צנציפר, בארי בן-זאב: "כולם שותקים, אנחנו מרגישים חסרי הגנה", באתר ynet, 6 באוקטובר 2015 בארי בן זאב התפטר מתפקיד יו"ר הפועל ת"א, באתר ONE‏, 8 בנובמבר 2015 עמית גולדשטיין‏, בארי בן זאב עוזב את הפועל ת"א: "הדברים צריכים להתנהל אחרת", באתר וואלה, 8 בנובמבר 2015 גידי ליפקין, ‏כבירי מתכנן תביעה נגדית נגד בן זאב וניר ענבר, באתר ONE‏, 29 בדצמבר 2018